- Det er uhørt at hun er siktet for drapsforsøk. Det er hun som er fornærmet her.

Broren og fetteren til den 39 år gamle kvinnen som fredag ble skutt på Grønland ber om å få være til stede når hun vekkes fra koma.

23. sep. 2015 21:46 Sist oppdatert 24. september 2015

Den 39 år gamle kvinnen som fredag ble skutt i maven av politiet på Grønland i Oslo fredag 18.september. Tirsdag kunne Aftenposten fortelle at hun holdes i kunstig koma.

Fredag skal hun vekkes.

Hun er blitt skutt av en politimann. Da er det er viktig at hun får se kjente ansikter når hun våkner, og ikke bare mange ukjente, hvite mennesker. Derfor ber vi om at vi får være til stede når hun våkner, sier kvinnens fetter, Omar (37).

- Stoler på at politiet gjør jobben sin, men..

Aftenposten har møtt kvinnens bror og fetter. Familien er av somalisk opprinnelse. I dette intervjuet forteller de om hvordan de opplever det som har skjedd og hva de er opptatt av i den situasjonen de befinner seg i.

— Vi kom fra krigen i Somalia til Norge for å få en bedre fremtid og leve trygt, det er vi takknemlige for. Vi hadde aldri forventet at en av våre mødre skulle bli skutt av politiet utenfor leiligheten sin. Jeg stoler på at politiet gjør jobben sin, men vi trenger at alt legges på bordet, sier Omar.

Politietmeldte på Twitter fredag 18.september at de rykket ut etter en melding om at «en person med kniv som ønsker å drepe noen». Tipset til politiet blir loggført klokken 17.18.

To minutter etterpå loggfører politiet at politipatruljen som er kommet til stedet har løsnet skudd. Politiet opplyser at det var en så truende situasjon og såpass lite tid, at en politimann velger å avfyre et skudd.

Spesialenheten for politisaker etterforsker omstendighetene rundt politiets våpenbruk i Breigata på Grønland fredag ettermiddag, mens politiet i Follo har ansvar for å etterforske om kvinnen faktisk forsøkte å knivstikke den åtte år gamle gutten.

Begge etterforskningene er fortsatt i en fase der det tas vitneavhør og samles inn bevis. Kvinnen er fortsatt siktet for drapsforsøk på gutten.

- Politiet fikk melding om at hun var i ferd med å knivstikke et barn. Det er ganske alvorlig?

— Det er feil. Hun var der for å hente sin datter tilbake til leiligheten. Derfor var hun ute. Hun hadde fått beskjed om at hun ville miste leiligheten. Hun kastet maten ut av vinduet og holdt på å vaske ut da det kom en ukjent mann inn i leiligheten hennes. Det var grunnen til at hun var opprørt, sier Omar.

Den ukjente mannen skal angivelig ha tatt seg inn i leiligheten igjennom vinduet fordi han tolket kvinnens oppførsel som utrygg og derfor ønsket å sikre barna hennes.

Tips, foto eller film? Kontakt oss her.

Mindreårige barn

Kvinnen har tre mindreårige barn som nå bor hos andre familiemedlemmer.

— De har det fint og trygt. Selvsagt er de bekymret, det vet jo hva som har skjedd og lurer på hvordan det går med moren. Men akkurat nå samarbeider vi med barnevernet, og det går veldig fint. Jeg håper det kan fortsette, sier Omar.

De er opptatt av at politiet forteller dem hva som skjer. De har forståelse for at politiet har behov for å holde noe av etterforskningen hemmelig, men sier at de har et sterkt behov for å få vite så mye som mulig.

- Smørekniv

— Det snakkes mye og folk sier mye forskjellig. Derfor er vi veldig opptatt av å få alle ting på bordet. Hva ble egentlig sagt i den første meldingen til politiet? Det vil vi gjerne vite. Vi vet at det ikke var en brødkniv hun holdt i, slik det er blitt sagt. Det var en smørekniv, sier Omar.

— Det er uhørt at hun er siktet for drapsforsøk. Det er stupid. Det er hun som er fornærmet her. Og hvorfor er politimannen fortsatt i tjeneste? Han burde vært suspendert mens etterforskningen pågår, sier Omar.

LES OGSÅ: Øyenvitner sår tvil om politiets fremstilling

Engasjement

Organisasjonen mot offentlig diskriminering (OMOD) har sendt brev til Spesialenheten for politisaker for å understreke at det er stor grad av mistillit til politiet i somaliske miljøer.

— Minoritetsmiljøer har dessverre ikke den samme tilliten til politiet som etniske nordmenn har. Det er flere årsaker til dette. De afrikanske miljøene, og spesielt somalisk ungdom, har liten tillit. Det er derfor nødvendig at Spesialenheten gjør en grundig jobb og at alle fakta offentliggjøres, skriver Akhenaton Oddvar de Leon i OMOD.

Politiadvokat Lars Reinholdt-Østbye har ikke besvart Aftenpostens henvendelser onsdag.